b"\n_START_ARTICLE_\nIn My Arms (pesem, Kylie Minogue)\n_START_SECTION_\nSprejem kritikov\n_START_PARAGRAPH_\nPesem\xc2\xa0\xc2\xbbIn My Arms\xc2\xab\xc2\xa0je s strani pop glasbenih kritikov prejela v glavnem pozitivne ocene. Tom Ewing je v oceni revije Pitchfork Media pesem primerjal z deli francoskega elektro dueta in napisal, da Kylie Minogue\xc2\xa0\xc2\xbbska\xc4\x8de naokrog ob veseli melodiji\xc2\xab. Novinar revije Prefix Magazine, Bruce Scott, je pesem opisal kot\xc2\xa0\xc2\xbbzabavno pesem\xc2\xab\xc2\xa0z\xc2\xa0\xc2\xbbveliko poudarka na sintetizatorju\xc2\xab\xc2\xa0in napisal, da je pesem\xc2\xa0\xc2\xbbpolna tistega \xc5\xa1arma, ki so ga imele vse prej\xc5\xa1nje uspe\xc5\xa1nice Kylie Minogue, kot je tudi pesem 'Love at First Sight'.\xc2\xab Po mnenju Evana Sawdeyja iz revije PopMatters je singl\xc2\xa0\xc2\xbbpesem, ki zahteva va\xc5\xa1o popolno pozornost.\xc2\xab_NEWLINE_Mark Sutherland iz revije Billboard je pesem pohvalil in zraven napisal:\xc2\xa0\xc2\xbbV njej boste iskali ne\xc4\x8dimernost in stvari, ki bi vas spomile na osebne travme, ki jih je pevka do\xc5\xbeivela pred kratkim, a na\xc5\xa1li boste le veliko srca in du\xc5\xa1e [...] To je ena od najbolj\xc5\xa1ih melodij, ki jih je Kylie Minogue izdala v zadnjem \xc4\x8dasu.\xc2\xab Peter Robinson iz revije The Observer jec napisal, da je pesem\xc2\xa0\xc2\xbbena od tistih pesmi, ki jih preprosto morajo vklju\xc4\x8diti na kompilacije z najve\xc4\x8djimi uspe\xc5\xa1nicami.\xc2\xab Jax Spike s spletne strani About.com je napisal, da je pesem opisal kot singl,\xc2\xa0\xc2\xbbki lahko navdu\xc5\xa1i vsakogar in je definitivno pesem, s katero si lahko skraj\xc5\xa1ate \xc4\x8das na ulici, polni skejterjev.\xc2\xab_NEWLINE_Kljub temu so nekateri kritiki pesmi\xc2\xa0\xc2\xbbIn My Arms\xc2\xab\xc2\xa0pesmi dodelili tudi negativne ocene. V oceni za spletno stran Allmusic je Christopher True napisal, da ga pesem\xc2\xa0\xc2\xbbIn My Arms\xc2\xab\xc2\xa0ni navdu\xc5\xa1ila, saj naj bi bila\xc2\xa0\xc2\xbbhladna, prera\xc4\x8dunljiva dance-pop\xc2\xab\xc2\xa0pesem. Joan Anderman iz revije The Boston Globe je pesem opisala kot\xc2\xa0\xc2\xbbledeno dance-pop himno.\xc2\xab Dave Hughes iz revije Slant je napisal, da pesem\xc2\xa0\xc2\xbb 'In My Arms', ki jo je produciral Calvin Harris v skorajda punk stilu, me spominja na neonsko oran\xc5\xbeno perje.\xc2\xab\n_START_SECTION_\nDose\xc5\xbeki na glasbenih lestvicah\n_START_PARAGRAPH_\nNa belgijski, natan\xc4\x8dneje flandrijski glasbeni lestvici, je pesem 3. februarja 2008 debitirala na triintridesetem mestu. \xc5\xbde naslednji teden je zasedla \xc5\xa1tirinajsto mesto. Pesem je bila dokaj uspe\xc5\xa1na tudi na valonski glasbeni lestvici, kjer je zasedla enajsto mesto. Pesem\xc2\xa0\xc2\xbbIn My Arms\xc2\xab\xc2\xa0je zasedla osmo mesto na gr\xc5\xa1ki in nem\xc5\xa1ki glasbeni lestvici, kjer je pesem postala njen prvi singl po pesmi\xc2\xa0\xc2\xbbSlow\xc2\xab, izdani leta 2003, ki se ji je uspelo uvrstiti med prvih deset pesmi na nem\xc5\xa1ki lestvici. Poleg tega je pesem zasedla tudi eno od prvih desetih mest na francoski lestvici in drugo mesto na lestvici najbolje digitalno prodajanih pesmi v Franciji, kjer je pesem tako postala najve\xc4\x8dja francoska uspe\xc5\xa1nica Kylie Minogue od pesmi\xc2\xa0\xc2\xbbCan't Get You Out of My Head\xc2\xab, izdane leta 2001. Pesem je zasedla tudi eno od prvih petih mest na \xc4\x8de\xc5\xa1ki in tur\xc5\xa1ki glasbeni lestvici, eno izmed prvih desetih mest na \xc5\xa1vicarski in slova\xc5\xa1ki lestvici ter eno izmed prvih dvajsetih mest na nizozemski, avstrijski, irski in \xc5\xa1vedski lestvici._NEWLINE_Pesem je na britanski glasbeni lestvici debitirala na devetin\xc5\xa1estdesetem mestu, in sicer le na podlagi izvodov, prodanih preko interneta; \xc4\x8dez tri tedne je pesem zasedla deseto mesto. V Avstraliji je pesem\xc2\xa0\xc2\xbbIn My Arms\xc2\xab\xc2\xa0postala najslab\xc5\xa1e prodajani singl Kylie Minogue v zadnjem desetletju (slab\xc5\xa1e se je prodajal le singl\xc2\xa0\xc2\xbbCowboy Style\xc2\xab\xc2\xa0iz leta 1998), saj je le dva tedna pre\xc5\xbeivel na enem od prvih petdesetih mest avstralske glasbene lestvice. \xc4\x8ceprav pesem tamkaj uradno ni iz\xc5\xa1la kot singl, je v Zdru\xc5\xbeenih dr\xc5\xbeavah Amerike pesem postala ena od najve\xc4\x8dkrat predvajanih pesmi na ameri\xc5\xa1kih radijih \xc5\xbee prvi dan po izidu na ameri\xc5\xa1kih radijih.\n_START_SECTION_\nVideospot\n_START_PARAGRAPH_\nVideospot za pesem\xc2\xa0\xc2\xbbIn My Arms\xc2\xab\xc2\xa0je re\xc5\xbeirala Melina Matsoukas, posneli pa so ga v Los Angelesu, Kalifornija, skupaj z videospotom za pesem\xc2\xa0\xc2\xbbWow\xc2\xab. Razdeljen je na pet delov: v prvem Kylie Minogue, oble\xc4\x8dena v belo in \xc5\xa1krlatno karirasto obleko, ki jo je oblikoval Gareth Pugh (obleko je \xc5\xbee prej\xc5\xa1nje leto nosila pevka R\xc3\xb3is\xc3\xadn Murphy v videospotu za svojo pesem\xc2\xa0\xc2\xbbOverpowered\xc2\xab), nosi futuristi\xc4\x8dna o\xc4\x8dala; v drugem Kylie Minogue poje v mikrofon v modrem snemalnem studiju; v tretjem ple\xc5\xa1e skupaj s skupino spremljevalnih plesalcev; v \xc4\x8detrtem oble\xc4\x8dena v rumeno obleko ple\xc5\xa1e v ro\xc5\xbenati \xc5\xa1katli; v zadnjem pa, oble\xc4\x8dena v obleko znamke Dolce & Gabbana, ple\xc5\xa1e pred velikanskim obo\xc5\xbeevalcem. Ob koncu videospota se vseh pet prizorov med seboj pome\xc5\xa1a in nazadnje zbledi. Videospot se je 29. januarja 2008 premierno predvajal na internetu. Na evropskih televizijskih kanalih se je pesem prvi\xc4\x8d predvajala 31. januarja 2008. Videospot za pesem\xc2\xa0\xc2\xbbIn My Arms\xc2\xab\xc2\xa0je najve\xc4\x8dkrat ogledani videospot Kylie Minogue na YouTubeu; do 21. marca 2011 si ga je ogledalo ve\xc4\x8d kot 14 milijonov gledalcev.\n_START_SECTION_\n\xc5\xa0panska razli\xc4\x8dica\n_START_PARAGRAPH_\nZalo\xc5\xbebo EMI Music je zgodaj leta 2008 mehi\xc5\xa1kega pevca Aleksa Synteka prosila, naj posname nekaj delov pesmi v \xc5\xa1pan\xc5\xa1\xc4\x8dini. Pesem so prvi\xc4\x8d izdali preko uradnega kanala Aleksa Synteka na YouTubeu 24. aprila 2008, kasneje pa sta zalo\xc5\xbeba EMI in tiskovni predstavnik mehi\xc5\xa1kega pevca potrdila, da bodo pesem v zadnjem tednu v aprilu izdali tudi na radiju. Pesem so vklju\xc4\x8dili tudi na kompilacijo Aleksa Synteka, Best of 1988\xe2\x80\x932008, ki so ga v Mehiki izdali junija 2008. Izdali so jo tudi preko posebne mehi\xc5\xa1ke izdaje albuma X, ki so jo nameravali izdati \xc5\xbee maja, a so jo nazadnje izdali \xc5\xa1ele 26. avgusta 2008."